### **Zápis ŽIAKOV do 1. ročníka**

### **na šk.rok 2015/2016**

**Vážení rodičia, milí predškoláci!**

**Blíži sa zápis detí do základnej školy.**

Bude prebiehať **od 15. januára do 15. februára 2015.**

**Zápis detí do 1. ročníka je pre deti narodené**

**od 1. septembra 2008 do 31. augusta 2009.**

**Čo Vám naša škola ponúka?**

* školský vzdelávací program zameraný na výučbu cudzích jazykov i telesnej a športovej výchovy,
* zriadenie triedy pre nadané deti – triedu s rozšíreným vyučovaním cudzieho jazyka od 1.ročníka,
* vyučovanie na 1. stupni zamerané na anglický jazyk hneď od 1. ročníka kvalifikovanými pedagógmi,
* zriadenie triedy pre nadané deti – športovú triedu,
* vyučovanie telesnej výchovy v telocvični, na palubovke, športovej hale a mestskom bazéne,
* možnosť športového vyžitia v školskom centre voľného času /loptové hry/,
* mimoškolské aktivity - záujmové krúžky - cudzojazyčné, športové, umelecké, tanečné, práca s PC a rôzne iné,
* kvalitný kolektív pedagogických pracovníkov, ktorí používajú kombinácie netradičných a klasických metód vyučovania v učebniach,
* zabezpečenie pestrej činnosti v školskom klube detí (družina) od 7:00 do 16:30,
* zabezpečenie kvalitnej a pestrej stravy pre Vaše dieťa, v prípade potreby je zabezpečená príprava kvalitnej diétnej stravy pre celiatikov,
* individuálny prístup k žiakom v spolupráci so špeciálnym pedagógom a asistentom učiteľa,
* organizovanie tradičných podujatí školy a pestrej mimoškolskej činnosti.

**Čo sa očakáva od budúceho prváka?**

***Základné požiadavky:***

* čistá a zrozumiteľná reč, schopnosť komunikovať, vyjadrovať sa plynule
* dostatočne vyvinutá hrubá motorika - dieťa dokáže stáť na jednej nohe, poskakovať, podliezať, atď.
* dostatočne vyvinutá jemná motorika - dokáže sa samostatne obliecť a obuť, pozapínať si gombíky a zaviazať šnúrky, vymaľovať tvar bez prechodu za vyznačenú čiaru apod.
* má poznať základné farby i základné geometrické tvary - kruh, štvorec, obdĺžnik
* od dieťaťa sa očakáva pozornosť, schopnosť komunikovať a sústrediť sa na určitú činnosť,
* dieťa by malo tiež vedieť:

- nakresliť postavu so všetkými základnými znakmi

- vystrihnúť jednoduchý tvar podľa predlohy

- rozprávať obsah krátkej rozprávky a rozumieť obsahu

- vedieť naspamäť detskú básničku alebo pesničku

- orientovať sa v priestore (vpredu, vzadu, hore, dole, vpravo, vľavo).

**Čo robiť v prípade, že dieťa ešte nie je dostatočne zrelé na školskú dochádzku a chce rodič požiadať o odklad školskej dochádzky o jeden školský rok?**

Ak dieťa po dovŕšení šiesteho roku veku nedosiahlo školskú spôsobilosť, riaditeľ školy rozhodne o odklade začiatku plnenia povinnej školskej dochádzky o jeden školský rok.

Súčasťou žiadosti zákonného zástupcu je:

a) odporučenie všeobecného lekára pre deti a dorast,

b) odporučenie príslušného zariadenia výchovného poradenstva a prevencie.

Na základe týchto odporučení riaditeľ školy rozhodne o odklade začiatku plnenia povinnej školskej dochádzky dieťaťa s informovaným súhlasom zákonného zástupcu dieťaťa.

**Dôvody na odklad školskej dochádzky:**

* najznámejším hlavným kritériom pre vstup do prvej triedy je vek dieťaťa. Empiricky stanovená veková hranica – dosiahnutie 6. roku – má v našom školstve dlhoročnú tradíciu. Väčšina detí, ktoré dovŕšia šiesty rok života pred začiatkom školského roka , je schopná bez väčších problémov začať školskú dochádzku a prijať novú rolu školáka. Povinnosťou rodičov je prihlásiť dieťa do základnej školy.
* nemá záujem o učenie, nie je prirodzene zvedavé na nové veci, nekladie otázky,
* má problémy s výslovnosťou alebo nevie formulovať vety,
* dieťa je príliš malé na to, aby mohlo sedieť v školskej lavici,
* nevydrží sa sústrediť a nezapamätá si vetu,
* nedokáže sa orientovať v čase, neovláda priestorovú orientáciu,
* nevie dodržiavať základnú hygienu, samostatne sa obliekať, obúvať, vyzliekať, nevie jesť príborom,
* nepozná údaje o sebe(rodine, adresu, svoj vek),
* dieťa je nezrelé, neposedné, netrpezlivé.

**Aké údaje a doklady vyžaduje škola pri zápise dieťaťa?**

Pri zápise škola vyžaduje meno, priezvisko, dátum narodenia, rodné číslo, miesto narodenia, národnosť, štátne občianstvo a trvalé bydlisko dieťaťa, meno, priezvisko, adresu zamestnávateľa a trvalé bydlisko zákonných zástupcov (rodičov). Je potrebné priniesť rodný list dieťaťa. V prípade zdravotne postihnutého dieťaťa aj doklad o jeho zdravotnom postihnutí.

Je potrebné v deň zápisu uviesť, či dieťa bude navštevovať školský klub detí, resp. stravovať sa v školskej jedálni?

Škola môže zisťovať predbežný záujem o školský klub detí alebo školské stravovanie, tieto údaje však pre rodiča nie sú záväzné, slúžia na škole najmä na upresnenie jej organizačných a personálnych potrieb pre ďalší školský rok.

**Je možné zapísať dieťa do školy bez toho, aby sa zúčastnilo na zápise?**

Ak je dieťa v čase zápisu choré, alebo sa z iných dôvodov nemôže zúčastniť na zápise, rodič alebo iný zákonný zástupca je dieťa možné zapísať aj v jeho neprítomnosti a to na základe predložených dokladov.

**Kto je prítomný pri zápise?**

Okrem dieťaťa sú prítomní rodičia, spravidla budúca pani učiteľka, prísediaca pani učiteľka, školský špeciálny pedagóg. V rovnakom čase je možné vykonávať zápis i s viacerými deťmi.

**Ako prebieha zápis?**

Na zápise sa deti netestujú, všetko prebieha formou rozhovoru a hier tak, aby sa pani učiteľky s budúcimi prváčikmi čo najlepšie zoznámili. K dispozícii sú rôzne hry, doplňovačky, hádanky, farbičky, kocky, kartičky, interaktívna tabuľa. Všetko prebieha v príjemnom prostredí a s priateľským prístupom.

**Je možné zapísať i dieťa mladšie ako šesť rokov?**

Vo výnimočných prípadoch je možné zapísať aj dieťa, ktoré dosiahne vek šesť rokov v čase od začiatku školského roka do konca kalendárneho roka. Do školy môže byť také dieťa zapísané, pokiaľ je dostatočne fyzicky i psychicky zrelé na začiatok povinnej školskej dochádzky. Túto zrelosť musí rodič alebo iný zákonný zástupca dieťaťa preukázať súhlasnými vyjadreniami príslušného zariadenia výchovného poradenstva a prevencie a všeobecného lekára pre deti a dorast, ktoré priloží k žiadosti o zápis.

Pri nadaných deťoch je možný aj skorší začiatok školskej dochádzky. Aj v týchto prípadoch je potrebné preskúmať pripravenosť dieťaťa. Takéto dieťa musí splniť školou stanovené kritériá pre vedomostnú, záujmovú, emocionálno-sociálnu a celkovú osobnostnú úroveň zrelosti.

**Môže rodič zmeniť základnú školu po zápise do prvého ročníka?**

**Na plnenie povinnej školskej dochádzky žiakov na ZŠ je na území mesta Bardejov a v jeho častiach určených sedem školských obvodov**.(Všeobecné záväzné nariadenie mesta Bardejov č.41/2002).

**Tretí školský obvod pre ZŠ Bartolomeja Krpelca tvoria ulice:**

* Andraščíkova ul.
* Bardejovské Kúpele
* B. S. Timravy
* Dlhý rad
* Družstevná
* Fučíkova
* Hurbanova
* Kellerova
* Mlynská
* Mníchovský potok
* M.V.Miškovského
* Nábrežná
* Nám. SNP
* Nový sad
* Štefánikova
* T. Ševčenku
* Toplianska
* Ul. 29. augusta
* Poštárka č. 29 – 43, 155

Obce: Hrabovec, Komárov

**Rodič alebo zákonný zástupca žiaka má právo zmeniť základnú školu**, do ktorej pôvodne svoje dieťa zapísal. Mal by si však zistiť, či základná škola, do ktorej chce svoje dieťa prehlásiť, je schopná žiaka prijať. Riaditeľ novej školy musí s prijatím žiaka súhlasiť. Odmietnuť ho môže vtedy, ak by boli všetky triedy príslušného ročníka plne obsadené. V prípade, že je voľné miesto, zapíše rodič alebo zákonný zástupca dieťa do tejto základnej školy.

Rodič musí ohlásiť túto zmenu riaditeľovi školy, ktorú pôvodne malo dieťa po zápise navštevovať.

O zmene školy dieťaťa by mal informovať aj riaditeľ novej školy a to riaditeľa pôvodnej školy i jej zriaďovateľa.

**A takto to pri zápise do našej školy vyzeralo minulý rok :-)** [**Fotogaléria zo zápisu**](http://zsbkbj.edupage.org/photos/?photo=album&gallery=320)